Songs of Europe

Songs of Europe var et tv-sendt konsertprogram fra Momarkedet på Mysen 22. august 1981 i anledning Eurovision Song Contests 25-årsjubileum. Konserten samlet 21 av de 29 vinnerne til da, og de fremførte sine vinnerlåter direkte på scenen. De øvrige åtte vinnerlåtene ble vist i opptak under programmet. Sendingen ble arrangert av NRK som en veldedighetskonsert til inntekt for Røde Kors og ble overført direkte eller i opptak til inntil 300 millioner seere i 23 land verden over. Sendingen var den største enkeltproduksjonen NRK hadde gjennomført til da.


== Bakgrunn ==
Den første utgaven av Eurovision Song Contest ble arrangert 24. mai 1956, og i 1981 feiret dermed konkurransen 25 år – selv om Eurovision Song Contest 1981 var den 26. i rekken. Inkludert de fire vinnerne av Eurovision Song Contest 1969 hadde det dermed vært til sammen 29 vinnerbidrag i konkurransen på dette tidspunktet.
For å skape en ekstra ramme omkring den årlige tv-sendingen fra festivalen Momarkedet på Mysen, besluttet derfor NRK å invitere alle de tidligere vinnerne til Mysen for å opptre med sine respektive vinnerlåter. Showet ble arrangert som en veldedighetskonsert der inntektene skulle gå til Røde Kors. Parallelt med konserten ble det også utgitt et samlealbum på dobbel-LP og kassett, Eurovision Gala, med alle vinnerlåtene i Eurovision Song Contest.Våren 1981 inviterte NRK inviterte samtlige av de tidligere vinnerne til å komme til Mysen for å opptre. Konserten ble lagt til lørdag 22. august 1981, åpningsdagen for Momarkedet. Av de 29 tidligere vinnerne, takket 22 av dem ja til å delta, selv om Teddy Scholten ikke opptrådte og kun satt i publikum. De åtte vinnerlåtene som «manglet», ble i stedet vist i opptak underveis i sendingen. Opptaket av ABBA vinnerlåt «Waterloo» stammet fra Momarkedet 1975, der gruppen var hovedattraksjon.


=== Sendingen ===
Konserten ble kalt Songs of Europe (Europas sanger) og ble sendt direkte fra Momarkedet på NRK Fjernsynet klokken 20.00 lørdag 22. august 1981. Sendingen varte i 2 timer og 5 minutter – 5 minutter mer enn opprinnelig oppsatt. Jo Vestly var prosjektleder, mens Johnny Bergh var regiansvarlig. Programledere var Rolf Kirkvaag som Sjonkel Rolf sammen med barne-tv-dukken Titten Tei, styrt og stemmelagt av Birgit Strøm. De ønsket velkommen på norsk, engelsk, fransk, spansk og tysk. Vinnerlåtene ble deretter presentert i kronologisk rekkefølge fra starten i 1956 og frem til Bucks Fizz' vinnerlåt «Making Your Mind Up» fra 1981. Artistene ble akkompagnert av et utvidet Kringkastingsorkester med 62 musikere under ledelse av Sigurd Jansen samt flere gjestedirigenter. Et kor bestående av Kari Gjærum, Wenche Hallan, Kristian Lindeman og Helge Lindeman sørget for vokalstøtte til artistene. Scenen var dekorert med over 35 000 blomster.Flere av artistene var store stjerner i begynnelsen av 1980-årene, blant andre Lulu, Johnny Logan og Bucks Fizz, og arrangementet ble møtt med stor interesse fra presse og publikum. Rundt 60 pressefolk fra Norge og utlandet fulgte forberedelsene og showet fra Momarkedet. I dagene før direktesendingen var det flere prøver, samt en generalprøve samme dag som sendingen. På grunn av kraftig regnvær ble generalprøven svært forsinket. Årsaken var at regnet laget hull i baldakinen over scenen og regnvann flommet ned på scenen og i flygelet og over trommesettet. Til slutt ble det opphold, og generalprøven kunne gjennomføres og var ferdig kun ti minutter før direktesendingen startet. NRKs hovedkontroll kjørte opptaket fra generalprøven parallelt med direktesendingen, slik at en kunne bytte over til generalprøven dersom det skulle oppstå linjebrudd eller annen teknisk svikt under direktesendingen. Dette ble imidlertid ikke nødvendig, og direktesendingen forløp uten problemer.


==== Vinnersangene ====
Sangene markert med rosa bakgrunn ble ikke fremført direkte på scenen, i stedet ble det vist videoopptak av sangene.
Merknader:

1.^  Var til stede i publikum.
2.^  Sangen har også et par linjer på fransk.
3.^  Besetningen I Teach-in var ikke den samme som vant Eurovision Song Contest 1975, men Getty Kaspers var fremdeles vokalist.
4.^  Gali Atari sang opprinnelig vinnerlåten med gruppen Milk and Honey, men var i 1981 byttet ut med Leah Lupatin.


== Produksjon og tv-overføring ==
Konserten var den største enkeltsendingen til NRK Fjernsynet til da, og programmet overført til 23 land, hvorav fem sendte den direkte. Over 70 NRK-ansatte var delaktige i sendingen, og seks kameraer var i sving for å filme konserten. Sendingen skjedde også i samarbeid med NRK Radio, og den ble overført i radio med stereolyd.


=== Følgende land sendte programmet ===
Fem land – Danmark, Frankrike, Irland, Mexico og Norge sendte programmet direkte – de øvrige landene sendte konserten i opptak senere. Danmark, Frankrike, Sverige og Vest-Tyskland sendte egne kommentatorer til Momarkedet for å kommentere sendingen. Under er en oversikt over landene og kringkasterne som overførte Songs of Europe.
Følgende land skulle opprinnelig sende Songs of Europe, men trakk seg:


== Se også ==
Congratulations: 50 Years of the Eurovision Song Contest (2005)
Eurovision Song Contest's Greatest Hits (2015)
Eurovision: Europe Shine a Light (2020)


== Referanser ==